Na temelju članka 13. stavka 1. i 3. i članka 24. Zakona o upravljanju nekretninama i pokretninama u vlasništvu Republike Hrvatske („Narodne novine“, broj 155/23), članka 12. i članka 14. Uredbe o postupcima koji prethode sklapanju pravnih poslova raspolaganja nekretninama u vlasništvu Republike Hrvatske u svrhu prodaje, razvrgnuća suvlasničke zajednice, zamjene, davanja u zakup ili najam te stjecanja nekretnina i drugih stvarnih prava u korist Republike Hrvatske („Narodne novine“, broj 64/25) te Rješenja o objavi Javnog poziva broj 1/26 za prikupljanje pisanih ponuda za kupnju nekretnina u vlasništvu Republike Hrvatske na području Grada Osijeka (KLASA: 944-18/26-01/13, URBROJ: 2158-1-02-26-8) od 22. srpnja 2026., Grad Osijek objavljuje

Javni poziv 
broj 1/26 za prikupljanje pisanih ponuda za kupnju nekretnina u
 vlasništvu Republike Hrvatske na području Grada Osijeka

Objavljuje se Javni poziv broj 1/26 za prikupljanje pisanih ponuda za kupnju nekretnina u vlasništvu Republike Hrvatske na području Grada Osijeka i to kako slijedi:

1. k.č.br. 6331/1 ORANICA DIVALTOVA UL., površine 510 m2, zk. ul. broj 25097 	k.o. Osijek 
Nekretnina se nalazi između kućnog broja 90 u ulici Martina Divalta i kućnog broja 18 u Požeškoj ulici. Prema važećoj prostorno-planskoj dokumentaciji nekretnina se nalazi u mješovitoj namjeni (oznaka M). Prema načinu gradnje nekretnina se nalazi u zoni VS – višestambene zgrade s najmanje 4 i najviše 5 nadzemnih etaža. Najmanja površina građevne čestice za višestambene zgrade je 700 m² (predmetna nekretnina se ne smatra građevnom, nema regulacijski pravac).
Početna prodajna cijena nekretnine iznosi 108.000,00 EUR, a trošak izrade procjembenog elaborata iznosi 425,00 EUR.

2. k.č.br. 6967/2 ORANICA, DIVALTOVA ULICA, površine 843 m2, zk. ul. broj 	18828 k.o. Osijek 
Nekretnina se nalazi između kućnog broja 119 u ulici Martina Divalta i kućnog broja 134 u Frankopanskoj ulici. Prema važećoj prostorno-planskoj dokumentaciji nekretnina se nalazi u stambenoj namjeni (oznaka S). Prema načinu gradnje nekretnina se nalazi u zoni VS – višestambene zgrade s najmanje 4 i najviše 5 nadzemnih etaža. Najmanja površina građevne čestice za višestambene zgrade je 700 m² (predmetna nekretnina se ne smatra građevnom, nema regulacijski pravac).
Početna prodajna cijena nekretnine iznosi 118.000,00 EUR, a trošak izrade procjembenog elaborata iznosi 300,00 EUR.

3. k.č.br. 8363 DVORIŠTE-GRADILIŠTE DONJODRAVSKA OBALA, površine 241 m2, zk. ul. broj 24781 k.o. Osijek
Nekretnina se nalazi na križanju Donjodravske obale i Ciglarske ulice. Prema važećoj prostorno-planskoj dokumentaciji nekretnina se nalazi u stambenoj namjeni (oznaka S). Prema načinu gradnje nekretnina se nalazi u zoni OVS – obiteljska i višestambene zgrade s najviše 4 nadzemne etaže. Najmanja površina građevne čestice za obiteljske zgrade je: za samostojeću građevinu 250 m², za poluugrađene građevine 200 m², za ugrađenu građevinu 150 m².  Najmanja površina građevne čestice za višestambene zgrade je 700 m².
Početna prodajna cijena nekretnine iznosi 40.000,00 EUR, a trošak izrade procjembenog elaborata iznosi 300,00 EUR.
4. k.č.br. 8816 ORANICA M. GUPCA UL., površine 249 m2, zk. ul. broj 25216 k.o. Osijek
Nekretnina se nalazi u zaleđu kućnog broja 38 u ulici Matije Gupca. Prema važećoj prostorno-planskoj dokumentaciji nekretnina se nalazi u stambenoj namjeni (oznaka S). Prema načinu gradnje nekretnina se nalazi u zoni VS – višestambene zgrade s najmanje 4 i najviše 5 nadzemnih etaža. Najmanja površina građevne čestice za višestambene zgrade je 700 m² (predmetna nekretnina se ne smatra građevnom, nema regulacijski pravac). Na južnom dijelu predmetne katastarske čestice nalazi se nadstrešnica.
Početna prodajna cijena nekretnine iznosi 104.000,00 EUR, a trošak izrade procjembenog elaborata iznosi 150,00 EUR.

5. k.č.br. 8798 ORANICA, VUKOVARSKA, površine 222 m2, zk. ul. broj 19633 k.o. Osijek
Nekretnina se nalazi u zaleđu kućnog broja 143 na Vukovarskoj cesti. Prema važećoj prostorno-planskoj dokumentaciji nekretnina se nalazi u stambenoj namjeni (oznaka S). Prema načinu gradnje nekretnina se nalazi u zoni VS – višestambene zgrade s najmanje 4 i najviše 5 nadzemnih etaža. Najmanja površina građevne čestice za višestambene zgrade je 700 m² (predmetna nekretnina se ne smatra građevnom, nema regulacijski pravac).
Početna prodajna cijena nekretnine iznosi 92.300,00 EUR, a trošak izrade procjembenog elaborata iznosi 150,00 EUR.

6. k.č.br. 1234/2 DVORIŠTE, površine 121 m², zk. ul. broj 24282 k.o. Osijek
Nekretnina se nalazi na adresi Slaz 3. Prema važećoj prostorno-planskoj dokumentaciji nekretnina se nalazi u stambenoj namjeni (oznaka S). Prema načinu gradnje nekretnina se nalazi u zoni O – obiteljske stambene zgrade s najviše 3 nadzemne etaže. Najmanja površina građevne čestice za obiteljske zgrade je: za samostojeću građevinu 250 m², za poluugrađene građevine 200 m², za ugrađenu građevinu 150 m² (predmetna nekretnina se ne smatra građevnom). Na predmetnoj čestici se nalazi ruševni objekt.
Početna prodajna cijena nekretnine iznosi 31.100,00 EUR, a trošak izrade procjembenog elaborata iznosi 681,25 EUR.

7. k.č.br. 7278/3 DVORIŠTE UL. VUKOVARSKA, površine 269 m², zk. ul. broj 24854 k.o. Osijek
Nekretnina se nalazi na križanju Vukovarske ceste i Ulice Marijana Lanosovića. Prema važećoj prostorno-planskoj dokumentaciji nekretnina se nalazi u stambenoj namjeni (oznaka S). Prema načinu gradnje nekretnina se nalazi u zoni VS – višestambene zgrade s najmanje 4 i najviše 5 nadzemnih etaža. Najmanja površina građevne čestice za višestambene zgrade je 700 m².
Početna prodajna cijena nekretnine iznosi 44.600,00 EUR, a trošak izrade procjembenog elaborata iznosi 300,00 EUR.



PODNOŠENJE PONUDA

Pisane ponude mogu se podnijeti najkasnije do 25. kolovoza 2026. godine do 12:00 sati.

Javno otvaranje ponuda bit će održano 31. kolovoza 2026. u 10:00 sati, u prostoru gradske uprave Grada Osijeka, Velika vijećnica, Franje Kuhača 9.
Na javnom otvaranju pisanih ponuda mogu biti nazočni ponuditelji ili njihovi opunomoćenici i/ili zakonski zastupnici. Punomoć mora biti javnobilježnički ovjerena izuzev punomoći dane odvjetnicima.

Kontakt informacije radnim danom od 10-14 sati, tel. 031/229-228, Upravni odjel za gospodarenje imovinom i vlasničko-pravne odnose, Odsjek za vlasničko-pravne poslove.
Tekst javnog poziva je objavljen u Jutarnjem listu u skraćenom obliku, a ovaj cjeloviti tekst na mrežnoj stranici www.osijek.hr., mrežnim stranicama Ministarstva prostornoga uređenja, graditeljstva i državne imovine i Hrvatske gospodarske komore.

Podnošenjem ponude ponuditelj je izričito suglasan da Grad Osijek može prikupljati, koristiti i dalje obrađivati podatke u svrhu provedbe ovog javnog poziva, sukladno Zakonu o provedbi Opće uredbe o zaštiti podataka (»Narodne novine«, broj 42/18.) te iste javno objaviti sukladno Zakonu o pravu na pristup informacijama (»Narodne novine«, br. 25/13., 85/15. i 69/22.)
Ponuda potpisana od strane ponuditelja i prilozi uz ponudu dostavljaju se u zatvorenoj omotnici, zasebno za svaku pojedinu nekretninu na koju se ponuda odnosi. Na prednjoj strani i poleđini omotnice potrebno je napisati redni broj pod kojim je nekretnina u javnom pozivu navedena uz upozorenje „PONUDA ZA KUPNJU NEKRETNINE JAVNI POZIV RH-1/26 – NE OTVARATI“.
Ponuda se podnosi neposredno u Pisarnici Grada Osijeka ili poštom preporučeno na adresu primatelja Grad Osijek, Upravni odjel za gospodarenje imovinom i vlasničko-pravne odnose, Franje Kuhača 9, Osijek.

Danom predaje ponude smatra se dan predaje ponude neposredno u Pisarnici Grada, odnosno dan predaje na poštu preporučenom pošiljkom na način da preporučena pošiljka bude zaprimljena u Pisarnici do dana i sata određenog kao rok za predaju ponuda.
Ponude zaprimljene nakon roka određenog za predaju ponuda kao i nepotpune ponude neće se razmatrati. Nepotpuna je ponuda koja ne sadrži sve podatke i isprave propisane ovim javnim pozivom.

UVJETI NATJEČAJA

Sve nekretnine se prodaju u zatečenom stanju "VIĐENO - KUPLJENO". Ponuditelj podnošenjem ponude potvrđuje da je upoznat sa stanjem nekretnine te da neće isticati prigovore zbog njezinih materijalnih ili pravnih nedostataka koji su mu bili poznati ili su mu morali biti poznati u trenutku podnošenja ponude.

U postupku javnog prikupljanja ponuda mogu sudjelovati fizičke osobe koje imaju državljanstvo Republike Hrvatske, državljanstvo država koje čine Europski gospodarski prostor, Švicarske konfederacije te onih država s kojima Republika Hrvatska ima utvrđenu uzajamnost u stjecanju prava vlasništva nekretnina, kao i pravne osobe koje imaju sjedište u Republici Hrvatskoj, državi koja čini Europski gospodarski prostor, Švicarskoj konfederaciji ili u onim državama s kojima Republika Hrvatska ima utvrđenu uzajamnost u stjecanju prava vlasništva nekretnina.
U slučaju da isti ponuditelj dostavi više ponuda za istu nekretninu, valjanom će se smatrati isključivo ponuda s najvišim iznosom ponuđene cijene.
Ako pristignu dvije ponude s istim iznosom ponuđene cijene, koji je ujedno i najviši ponuđeni iznos, ponuditelji će biti pozvani preporučenom pošiljkom putem pošte ili elektroničkom poštom na adresu koju su naznačili u svojoj ponudi da u roku od pet dana od primitka poziva dostave novi iznos ponuđene cijene na način opisan uvjetima ovog javnog poziva za podnošenje ponuda za kupnju nekretnina.
Najpovoljnijim ponuditeljem smatra se pravna ili fizička osoba koja ponudi najviši iznos cijene koja mora biti viša od početne cijene nekretnine i izražena u eurima, uz uvjet da ispunjava i sve druge uvjete iz ovog javnog poziva. Ponude dostavljene u drugoj valuti neće se razmatrati.

Najpovoljniji ponuditelj koji odustane od ponude, ili odustane od sklapanja ugovora o kupoprodaji nekretnine, ili ne uplati kupoprodajnu cijenu u roku, gubi pravo na povrat jamčevine.
Kupac je dužan kupoprodajnu cijenu nekretnine platiti u roku od 30 dana od dana sklapanja ugovora o kupoprodaji te će ugovor o kupoprodaji sadržavati odredbu da je plaćanje kupoprodajne cijene u roku bitan sastojak ugovora.
Za nekretnine koje su predmet ovog javnog poziva najpovoljniji ponuditelj obvezan je nadoknaditi trošak izrade procjembenog elaborata sukladno uvjetima Javnog poziva i  sklopljenom ugovoru o kupoprodaji.
Grad Osijek zadržava pravo da odustane od prodaje nekretnine u svako doba prije potpisivanja ugovora. U slučaju da Grad Osijek odustane od prodaje nekretnine izvršit će povrat uplaćene jamčevine ponuditeljima u roku 8 dana od dana donošenja odluke bez prava na zakonsku zateznu kamatu za razdoblje od njezine uplate do isplate i pri tome ne snosi materijalnu ili drugu odgovornost prema ponuditeljima, niti ima obvezu obavijestiti ih o razlozima za takav postupak.
Nakon odabira najpovoljnijeg ponuditelja, nakon što najpovoljniji ponuditelj izvrši u cijelosti uplatu kupoprodajne cijene i troška izrade procjembenog elaborata po sklopljenom ugovoru, jamčevina će se odabranom ponuditelju vratiti u roku 8 dana bez prava na zakonsku zateznu kamatu na razdoblje od njezine uplate do isplate. Ostalim ponuditeljima Grad Osijek vratit će jamčevinu u roku 8 dana od donošenja odluke o odabiru bez prava na zakonsku zateznu kamatu za razdoblje od njezine uplate do isplate.
Izabrani ponuditelj dužan je u roku od 15 dana od dana dostave kupoprodajnog ugovora isti potpisati i dostaviti Gradu Osijeku, a u suprotnom Grad Osijek nije vezan odlukom o odabiru najboljeg ponuditelja.

JAMČEVINA
Jamčevina se plaća u iznosu 10 % utvrđene početne cijene na račun HR5023600001831200002, HR68-7757-OIB uplatitelja, u opis plaćanja staviti „Jamčevina za k.č.br. 	 - Javni poziv KLASA: 944-18/26-01/13 od 22. srpnja 2026.“
Osoba koja namjerava sudjelovati u postupku javnog natječaja mora biti uplatitelj jamčevine i u pozivu uplate (PNB) mora biti naveden osobni identifikacijski broj (OIB) te osobe, u protivnom ponuda će se smatrati nevaljanom.
Valjanom uplatom jamčevine smatra se uplata čija je transakcija vidljiva na računu Grada Osijeka najkasnije na dan isteka roka za predaju pisanih ponuda

SADRŽAJ PONUDE
1. Podaci o podnositelju ponude ime i prezime ponuditelja, prebivalište/boravište, osobni identifikacijski broj (OIB) za fizičke osobe i fizičke osobe koje imaju registrirani obrt ili obavljaju djelatnosti slobodnih zanimanja, odnosno naziv trgovačkog društva, sjedište, osobni identifikacijski broj (OIB) za pravne osobe te adresa elektroničke pošte i broj telefona radi kontakta, te IBAN za povrat jamčevine.
2. ponuđena kupoprodajna cijena koja je viša od početne i izražena u eurima 
3. dokaz o izvršenoj uplati jamčevine na žiroračun Grada Osijeka
4. domaće pravne i fizičke osobe dužne su priložiti izvornik ili ovjerenu presliku ili elektronički zapis potvrde nadležne Porezne uprave o podmirenju poreznog duga, koja ne smije biti starija od 30 dana od dana podnošenja ponude
5. domaće fizičke osobe dužne su priložiti presliku važeće osobne iskaznice, a strane fizičke osobe presliku putovnice
6. domaće pravne osobe moraju priložiti izvornik ili presliku izvatka iz sudskog, obrtnog ili drugog registra, rješenje o upisu u odgovarajući upisnik samostalnih djelatnosti, a strane pravne osobe izvadak iz domicilnog registra s ovjerenim prijevodom sudskog tumača na hrvatski jezik u izvorniku
7. javnobilježnički ovjerenu izjavu ponuditelja kojom se isti obvezuje da će, u slučaju ako njegova ponuda bude prihvaćena, sklopiti ugovor o kupoprodaji na njegov trošak, da u cijelosti prihvaća uvjete natječaja, te da njegova ponuda ostaje na snazi 90 dana, računajući od dana otvaranja ponuda odnosno od dana završenog javnog nadmetanja
8. javnobilježnički ovjerenu izjavu ponuditelja kojom isti izjavljuje pod materijalnom i kaznenom odgovornošću da nema dugovanja s osnova korištenja državne imovine.
Ponuda i cjelokupna dokumentacija mora biti numerirana na način da je označen svaki broj stranice ponude i dokumentacije (npr.: 1/3, 2/3, 3/3) te mora biti uvezana u cjelinu na način da je ponuda s cjelokupnom dokumentacijom prošivena i spojena s vrpcom i jamstvenikom tako da nije moguće naknadno vađenje ili umetanje listova ili dijelova ponude.
Ponude koje su zaprimljene, a nisu uvezane i numerirane na prethodno opisani način, smatrat će se nevaljanim te iste neće biti predmetom razmatranja. Ponuda uvezana spiralnim uvezom neće se smatrati valjanom.

KLASA: 944-18/26-01/13						
URBROJ: 2158-1-02-26-8
Osijek, 22. srpnja 2026.

